Stone onder voorlopers, Louis onttrek | Netwerk24
10 Augustus 2018 07:06
Brandon Stone het die Suid-Afrikaanse vlag laat wapper in die eerste ronde van die 100ste PGA-kampioenskap. Foto: Getty Images
Suid-Afrika se Brandon Stone, wat in Julie in die Skotse Ope geseëvier het, is ná die eerste ronde van die PGA-kampioenskap gesamentlik in die derde plek.
Die slegte nuus vir plaaslike gholfspelers is dat Louis Oosthuizen hom weens ’n seer rug aan die toernooi by die Bellerive-klub in St. Louis in die VSA moes onttrek.
Louis Oosthuizen moes hom weens ’n seer rug aan die toernooi onttrek. Foto: Getty Images
Supersport.com berig die Amerikaner Gary Woodland se ronde 64, ses houe onder baansyfer, het aan hom die voorsprong besorg.
Gary Woodland is die voorloper. Foto: Getty Images
Hy is een hou voor sy landgenoot Rickie Fowler.
Stone het Donderdag 66 houe gespeel en bevind hom saam met die tweemalige major-wenner Zach Johnson van die VSA op die voorloperbord.
“Ek het vandag regtig goed gevoel,” sê Stone.
“Ek het net probeer kalm bly en boonop ’n paar uitstekende sethoue gespeel.”
Oosthuizen het hom onttrek minder as ’n uur voor sy amptelike afslaantyd.
Die organiseerders van die toernooi het later bevestig Oosthuizen sukkel met ’n rugbesering.
Die Suid-Afrikaner, die Britse Ope-kampioen in 2010, het in 2017 in die PGA-kampioenskap by Quail Hollow tweede agter Justin Thomas geëindig.
Sy teëspoed beteken daar is nou slegs vyf Suid-Afrikaners wat om die titel meeding: Stone, Charl Schwartzel, Branden Grace, Dylan Frittelli en Justin Harding.
Tiger Woods en Rory McIlroy het die dag albei gelyk aan baansyfer voltooi.
Meer oor: Pga-Kampioenskap | Brandon Stone | Gholf | Louis Oosthuizen